‘Al hoe meer staatsamptenare oortree die wet’Yolisa Matakata, waarnemende hoof van die Valke. Foto: ANA Lt.genl. Yolisa Matakata, waarnemende nasionale hoof van die direktoraat vir prioriteitsmisdaadondersoeke (die Valke), het haar kommer uitgespreek oor die toenemende getal staatsamptenare wat die wet oortree. Van 1 November 2017 tot datum is ongeveer 92 staatsamptenare van verskillende regeringsentiteite oor al die provinsies heen in hegtenis geneem deur die Valke vir verskeie oortredings, insluitend korrupsie, gewapende roof en diefstal, het sy in ŉ verklaring gesê. “Dit sluit 28 polisiebeamptes, 45 verkeersbeamptes, ses beamptes van die departement van binnelandse sake en ander staatsamptenare, insluitend munisipaliteite in. Altesaam 34 verkeersbeamptes is net van Limpopo.” Sy het gesê diegene wat toevertrou word om die regering te bestuur, is veronderstel om dit eerbaar en met integriteit te doen. “Hulle is veronderstel om bo verdenking te wees, om die publiek se vertroue in die staat te verseker. Dis kommerwekkend dat Limpopo so groot getal beamptes het wat in hegtenis geneem is. Buiten die 34 verkeersbeamptes is 10 polisiebeamptes in hegtenis geneem in verband met korrupte aktiwiteit. Gauteng is kort op dié provinsie se hakke.” Matakata het gesê die Valke se mandaat is om die vertroue van die burgers in staatsinstansies te herstel en om aanspreeklikheid te bied. “Ons regstelsel is gebaseer op ons Grondwet. Dit beteken niemand is bo die wet verhewe nie, en die wet moet toegepas word – ongeag status of enige ander oorweging. Ons land staan al lank bekend daarvoor dat ons korrup is. Ons kan nie toelaat dat korrupsie die fondasie van hierdie land vernietig nie en ons kan nie ons blind hou daarvoor nie. “Die integriteit en beeld binne ons regeringstelsel moet nooit ondermyn word nie en moet ŉ bron van trots wees vir ons burgers. Die stryd teen korrupsie kan nie net aan die regering oorgelaat word nie. Die burgerlike samelewing en die media is ook noodsaaklik oom korrupsie aan die lig te bring, houdinge te verander en die publiek se apatie teenoor korrupsie om te keer. “Korrupsie kan nooit geduld word nie. Ek dank diegene wat korrupsie aanmeld: hulle help ons in ons strewe om ŉ skoon regering te verseker en om oneerlikheid in die staatsdiens met wortel en tak uit te roei. “Ek is oortuig dat die Valke vreesloos moet wees in die stryd teen korrupsie. Met hierdie inhegtenisnemings is ons onder geen illusie dat die probleem al opgelos is nie. Ons waarsku diegene wat dink hulle kan die stelsel omseil en steeds in die versoeking is om te oortree, dat ons seker sal maak dat hulle aangekeer word en dat hulle vervolg sal word binne ons bekwame regstelsel.”